In nomine sanctæ et individuæ Trinitatis. Quoniam vetustas temporum possessiones ecclesiarum negligendo solet abolere, seu improba successio nepotum donationes antecessorum suorum multotiens nititur pervertere, stiti officio, memoriæ posterorum mandare dignum curavimus quod domnus Albuinus presbyter et canonicus sancti Nazarii, homo videlicet nobilis et religiosus et veneranda morum honestate conspicuus, pro redemptione animæ suæ et pro absolutione animarum parentum et omnium consanguineorum suorum dedit fratribus in ecclesia sancti Nazarii Deo militantibus quandam terram quæ est inter Marciale forum et abbatiam sancti Joannis et dedit etiam Monticulum Crissorium cum illis occhis quas habebat in circuitu ejus: hoc totum scilicet tribuit ad mensam fratrum vel ad communes usus eorum in perpetuum retinendum. Et ne cujuslibet dignitatis vel religionis persona prefatam terram quam libere et quiete in pace idem Albuinus diu possederat, sub aliqua occasione a communione fratrum avellere presumat, sub anathematis maledictione prohibuit, quod anathema Norigaudus qui tunc presul erat, coram omnibus in capitulo ex parte Dei et beati Petri Apostolorum principis confirmavit. Sciendum quoque quod hæc predicta terra debet quatuor solidos consuetudinarios in die festi beati Simphoriani: ad festum vero sancti Bricii, item alios quatuor solidos et sex sextarios avenæ bene mensuratæ et sex gallinas. Quam donationem laudavit et ex parte sua eandem perfecit Falco canonicus nepos ejus qui eidem Albuino jure hereditario successurus erat; itaque alii nepotes ejus Radulphus miles videlicet frater Falconis canonici, Bernardus et Willelmus fratres ejus idem laudantes, librum missalem super altare sancti Nazarii propriis manibus deposuerunt. Hoc igitur facto, episcopus et canonici igne caritatis accensi adquieverunt ipsorum petitioni et absque alio munere prebendam dederunt jamdicto Falconi. Hujus autem donationis annotantur testes ex parte ecclesiæ Norigaudus episcopus, Seguinus decanus, Stephanus precentor, etc. Actumque est hoc Eduæ in die sancto Dominicæ cenæ anno M C VIIII ab incarnatione Domini, Norigaudo pontificante, Ludovico Francorum rege, Hugone Burgundorum duce, feliciter. Amen. Indictione II, epacta XVII, concurrente quarto.